b"\n_START_ARTICLE_\nAmstrad\n_START_SECTION_\n1960-1980\n_START_PARAGRAPH_\nAmstrad buvo sukurta 1968 metais dabartinio jos vadovo Alan Sugar ir \xc4\xaf\xc5\xbeeng\xc4\x97 \xc4\xaf elektronikos rink\xc4\x85. A\xc5\xa1tuntame de\xc5\xa1imtmetyje ji buvo pagrindin\xc4\x97 kompanija, gaminusi pigi\xc4\x85 hi - fi, televizijos ir automobili\xc5\xb3 kasetini\xc5\xb3 stereo grotuv\xc5\xb3 \xc4\xafrang\xc4\x85. V\xc4\x97liau Amstrad i\xc5\xa1pl\xc4\x97t\xc4\x97 savo produkcij\xc4\x85 audio stiprintuvais ir derintojais.\n_START_SECTION_\n1980-1990\n_START_PARAGRAPH_\n1980 Amstrad prad\xc4\x97jo kotiruotis Londono bir\xc5\xbeoje ir devinto de\xc5\xa1imtme\xc4\x8dio prad\xc5\xbeioje padvigub\xc4\x97davo savo dyd\xc5\xbeiu kiekvienais metais. 1984 metais Amstrad prad\xc4\x97jo prekiauti savo asmeniniais kompiuteriais bandydama atimti rinkos dal\xc4\xaf i\xc5\xa1 Commodore ir Sinclair Research kompanij\xc5\xb3 su savo Amstrad CPC kompiuteri\xc5\xb3 \xc5\xa1eima. CPC 464 modelis buvo pristatytas JK, Pranc\xc5\xabzijos, Australijos, Vokietijos, Ispanijos ir Italijos rinkose. Po jo sek\xc4\x97 CPC 664 ir CPC 6128 modeliai. \xe2\x80\x9ePlus\xe2\x80\x9c variantai \xc5\xa1iek tiek prapl\xc4\x97sdavo \xc5\xa1i\xc5\xb3 gamini\xc5\xb3 galimybes, taip pat su jais suderinama buvo ir trumpai gyvavusi \xc5\xbeaidim\xc5\xb3 konsol\xc4\x97 \xe2\x80\x93 GX4000._NEWLINE_1985 metais buvo pristatyta \xc4\xaf versl\xc4\x85 orientuota Amstrad PCW kompiuteri\xc5\xb3 linija, kurie i\xc5\xa1 principo buvo teksto procesoriai su CP/M operacine sistema ir LocoScript teksto procesoriaus programa. Taip pat buvo \xc4\xafkurtas \xe2\x80\x9eAmsoft\xe2\x80\x9c \xe2\x80\x93 Amstrad padalinys programin\xc4\x97s \xc4\xafrangos ir kompiuterini\xc5\xb3 vartojimo reikmen\xc5\xb3 k\xc5\xabrimui._NEWLINE_1986 baland\xc5\xbeio 7 Amstrad paskelb\xc4\x97, kad jie nupirko visas teises \xc4\xaf Sinclair Research kompanijos kompiuterinius produktus ir Sinclair prekin\xc4\xaf \xc5\xbeenkl\xc4\x85, tarp kuri\xc5\xb3 buvo ir Sinclair ZX Spectrum, u\xc5\xbe \xc2\xa35 milijonus svar\xc5\xb3 sterling\xc5\xb3. Kompanija u\xc5\xbe \xc5\xa1i\xc4\x85 sum\xc4\x85 taip pat gavo ir neparduotus Sinclair QL ir ZX Spectrum kompiuterius, jau vien u\xc5\xbe kuri\xc5\xb3 pardavim\xc4\x85 u\xc5\xbedirbo daugiau nei \xc2\xa35 milijonus svar\xc5\xb3 sterling\xc5\xb3. Amstrad i\xc5\xa1leido du naujus Spectrum variantus: ZX Spectrum +2, paremt\xc4\x85 ZX Spectrum 128 modeliu, ta\xc4\x8diau su integruotu kasetiniu grotuvu (tokiu pa\xc4\x8diu kaip CPC 464 modelyje) ir sekan\xc4\x8diais metais ZX Spectrum +3, su integruotu 3'' diskeli\xc5\xb3 skaitymo \xc4\xafrenginiu, kuriuos naudojo dauguma Amstrad kompiuteri\xc5\xb3._NEWLINE_Kompanija pagamino serij\xc4\x85 prieinam\xc5\xb3 MS-DOS ir v\xc4\x97liau Windows paremt\xc5\xb3 kompiuteri\xc5\xb3, suderinam\xc5\xb3 su IBM PC. Pirmasis i\xc5\xa1 j\xc5\xb3 buvo PC1512 modelis u\xc5\xbe \xc2\xa3399 1986 metais. Tai buvo s\xc4\x97kmingas kompiuteris, u\xc5\xbe\xc4\x97m\xc4\x99s daugiau nei 25\xc2\xa0% Europos kompiuteri\xc5\xb3 rinkos. Metais v\xc4\x97liau, 1987, buvo i\xc5\xa1leistas Amstrad PCW 8512, skirtas teksto redagavimui, u\xc5\xbe \xc2\xa3499. 1988 Amstrad paband\xc4\x97 pagaminti pirmus prieinamus ne\xc5\xa1iojamus kompiuterius, i\xc5\xa1leisdamas PPC 512 / 640 modelius metais anks\xc4\x8diau negu Macintosh Portable. Jame veik\xc4\x97 MS-DOS operacin\xc4\x97 sistema, kompiuteryje dirbo 8MHz procesorius, integruotas LCD ekranas gal\xc4\x97jo emuliuoti CGA arba MDA vaizdo standartus. Paskutinis nes\xc4\x97kmingas Amstrad bandymas panaudoti Sinclair prekin\xc4\xaf \xc5\xbeenkl\xc4\x85 buvo skirtas savo sukurtiems kompiuteriams: pirmasis \xe2\x80\x93 Sinclair PC200 (JAV rinkoje buvo pardavin\xc4\x97tas Amstrad PC20 vardu), buvo paremtas PPC 512 modeliu; kitas \xe2\x80\x93 Sinclair PC500, kuris tebuvo buvo pervadintas PC1512 arba PC1640 kompiuteris.\n_START_SECTION_\n1990 \xe2\x80\x93 Dabartis\n_START_PARAGRAPH_\n10 de\xc5\xa1imtme\xc4\x8dio prad\xc5\xbeioje Amstrad prad\xc4\x97jo labiau fokusuotis prie ne\xc5\xa1iojam\xc5\xb3 negu stalini\xc5\xb3 kompiuteri\xc5\xb3. 1990 Amstrad paband\xc4\x97 \xc4\xafeiti \xc4\xaf \xc5\xbeaidim\xc5\xb3 rink\xc4\x85 su Amstrad GX4000 \xc5\xbeaidim\xc5\xb3 konsole, kuri buvo suderinama su CPC kompiuteri\xc5\xb3 \xc5\xa1eima. Pana\xc5\xa1iai tuo pa\xc4\x8diu metu pasielg\xc4\x97 ir Commodore su savo C64C kompiuteriu ir C64 GS \xc5\xbeaidim\xc5\xb3 konsole. 8 bit\xc5\xb3 konsol\xc4\x97 patyr\xc4\x97 komercin\xc4\x99 nes\xc4\x97km\xc4\x99, negal\xc4\x97dama konkuruoti su 16 bit\xc5\xb3 Sega Mega Drive ir Super Nintendo \xc5\xbeaidim\xc5\xb3 konsol\xc4\x97mis. 1993 Amstrad, \xc4\xafsigijusi Sega licencij\xc4\x85, pagamino \xc4\xaf Sega TeraDrive pana\xc5\xa1\xc5\xb3 Amstrad Mega PC kompiuter\xc4\xaf, taip siekdama susigr\xc4\x85\xc5\xbeinti prarast\xc4\x85 vard\xc4\x85 \xc5\xbeaidim\xc5\xb3 rinkoje. Sistema nebuvo tokia s\xc4\x97kminga kaip tik\xc4\x97tasi, daugiausia d\xc4\x97l auk\xc5\xa1tos pradin\xc4\x97s kainos \xe2\x80\x93 \xc2\xa3399. Tais pa\xc4\x8diais metais Amstrad i\xc5\xa1leido PenPad delnin\xc4\xaf kompiuter\xc4\xaf, pana\xc5\xa1\xc5\xb3 \xc4\xaf Apple Newton. Tai taip pat buvo komercin\xc4\x97 nes\xc4\x97km\xc4\x97, tuo pa\xc4\x8diu kompiuteris tur\xc4\x97jo kelet\xc4\x85 technini\xc5\xb3 ir naudojimosi problem\xc5\xb3. Jis netur\xc4\x97jo daugumos savybi\xc5\xb3, kurias tur\xc4\x97jo Apple Newton, ta\xc4\x8diau kainavo pigiau (450 doleri\xc5\xb3)._NEWLINE_Amstrad prad\xc4\x97jo ma\xc5\xbeiau koncentruotis kompiuteri\xc5\xb3 gamyboje ir labiau telekomunikacijose. \xc5\xa0iam tikslui nupirko kelet\xc4\x85 telekomunikacij\xc5\xb3 kompanij\xc5\xb3, tarp j\xc5\xb3 Betacom, Dancall Telecom, Viglen Computers ir Dataflex Design Communications. Amstrad tapo pagrindinis televizijos pried\xc4\x97li\xc5\xb3 (angl. set top box) tiek\xc4\x97jas JK televizijos transliuotojui British Sky Broadcasting, nuo pat jo \xc4\xafsik\xc5\xabrimo prad\xc5\xbeios 1989 metais._NEWLINE_1997 metais Amstrad buvo likviduota, padalijant akcijas tarp Viglen ir Betacom kompanij\xc5\xb3. Tada Betacom buvo pervadinta v\xc4\x97l \xc4\xaf Amstrad._NEWLINE_Tais pa\xc4\x8diais metais Amstrad prad\xc4\x97jo tiekti televizijos pried\xc4\x97lius Australijos transliuotojui Foxtel, 2004 Italijos transliuotojui Sky Italia. 2000 metais Amstrad i\xc5\xa1leido pirm\xc4\x85j\xc4\xaf kombinuot\xc4\x85 telefono ir elektroninio pa\xc5\xa1to siuntimo \xc4\xafrengin\xc4\xaf, pavadint\xc4\x85 \xe2\x80\x9ee - m@iler\xe2\x80\x9c. Po jo 2002 metais sek\xc4\x97 \xe2\x80\x9ee - m@ilerplus\xe2\x80\x9c ir 2004 \xe2\x80\x9eE3 Videophone\xe2\x80\x9c. Amstrad e - m@iler verslas Jungtin\xc4\x97je Karalyst\xc4\x97je valdomas per atskir\xc4\x85 kompanij\xc4\x85 \xe2\x80\x93 \xe2\x80\x9eAmserve Ltd\xe2\x80\x9c, kurioje 89.8\xc2\xa0% akcij\xc5\xb3 valdo Amstrad ir 10.2\xc2\xa0% \xe2\x80\x93 DSG International._NEWLINE_Amstrad per savo istorij\xc4\x85 taip pat gamino \xc4\xafvairius nam\xc5\xb3 elektronikos \xc4\xafrenginius: hi - fi sistemas, televizorius, vaizdo grotuvus ir DVD grotuvus."